Beslutning om regulerede særtjenester med overtaksering i henhold til det foreslåede vilkår 22 i del 2 af tillæg 1 til tilladelserne til operatører af offentlige teletjenester og det foreslåede vilkår 26 i del 2 af tillæg 1 til de generelle tilladelser til at drive lokalsystemer ("branch systems") til udbud af teletjenester og simpelt gensalg af internationale taletelefonitjenester

(2001/C 321/03)

DENNE MEDDELELSE ERSTATTER EN MEDDELELSE, DER BLEV OFFENTLIGGJORT I THE LONDON GAZETTE OG THE EDINBURGH GAZETTE FREDAG DEN 5. OKTOBER 2001, OG SOM OGSÅ SKULLE HAVE VÆRET OFFENTLIGGJORT SAMME DAG I THE BELFAST GAZETTE, MEN IKKE BLEV DET

1. Den 14. september 2001 meddelte generaldirektøren for telekommunikation ("generaldirektøren") i overensstemmelse med afsnit 12(2) i loven om telekommunikation af 1984, ændret ved loven om elektronisk kommunikation af 2000 ("loven"), at han påtænker at foretage ændringer i alle de tilladelser, som ministeren for handel og industri ("ministeren") i henhold til lovens afsnit 7 har udstedt til bestemte personer i perioden fra 22. juni 1984 til 29. august 2001, til drift af telekommunikationssystemer, som ministeren i henhold til lovens afsnit 9 har udpeget som offentlige telekommunikationssystemer. I det følgende benævnes disse tilladelser samlet "PTO-tilladelser" (PTO: Public Telecommunications Operators).

2. Den 1. oktober 2001 meddelte ministeren i overensstemmelse med afsnit 7(12) og (13) i loven, at han påtænker at inddrage de generelle tilladelser til at drive lokalsystemer ("branch systems") til udbud af teletjenester (Telecommunications Services) og simpelt gensalg af internationale taletelefonitjenester (International Simple Voice Resale Services) (i det følgende benævnes disse tilladelser hhv. "TSL-tilladelser" og "ISVR-tilladelser") og at udstede nye tilladelser til disse tjenester.

3. De foreslåede ændringer i PTO-, TSL- og ISVR-tilladelserne går ud på at udvide definitionen af, hvilken type særtjenester med overtaksering der er omfattet af tilladelserne, idet den nuværende definition af "regulerede tjenester" (Controlled Services) erstattes af en definition af "regulerede særtjenester med overtaksering" (Controlled Premium Rate Services). Formålet med de foreslåede ændringer er at styrke reguleringen af særtjenester med overtaksering derved, at et bredere udvalg af sådanne tjenester (ikke kun "live" tjenester) omfattes af en adfærdskodeks, der er anerkendt af generaldirektøren.

4. Generaldirektøren meddeler herved, at han foreslår, at der træffes beslutning i henhold til stk. 5 i det foreslåede nye vilkår 22 i PTO-tilladelserne og stk. 5 i det foreslåede nye vilkår 26 i TSL- og ISVR-tilladelserne om at anerkende en adfærdskodeks, der udarbejdes af ICSTIS (og som er knyttet som bilag til generaldirektørens udkast til beslutningen), med henblik på opfyldelse af hhv. vilkår 22, stk. 3, og vilkår 26, stk. 3, i de respektive tilladelser.

5. Den endelige beslutning afhænger naturligvis af resultatet af de lovmæssige offentlige høringer samt af, om de foreslåede ændringer i PTO-tilladelserne gennemføres, og om TSL- og ISVR-tilladelserne inddrages og genudstedes efter planen. Høringen om beslutningsudkastet indskrænker ikke generaldirektørens frihed til at gennemføre de foreslåede ændringer eller ministerens frihed til at inddrage TSL- og ISVR-tilladelserne.

6. Teksten til beslutningsudkastet samt begrundelsen herfor findes på Oftels websted (www.oftel.gov.uk) og kan desuden rekvireres fra Oftels informationsafdeling (Research and Intelligence Unit) på nedenstående adresse.

7. Kommentarer til beslutningsudkastet kan indsendes til: Gavin Daykin, Oftel, 50 Ludgate Hill, London, EC4M 7JJ (tlf. (44-207) 634 53 38; fax: (44-207) 634 87 84; e-post: gavin.daykin@oftel.gov.uk) senest den 9. november 2001. Der bliver ingen yderligere mulighed for at kommentere de bemærkninger, der indgives i perioden frem til denne dato.

8. Fortrolige oplysninger skal være tydeligt mærket som sådan og fremsendes som et særskilt fortroligt bilag. Alle bemærkninger og indsigelser, som Oftel modtager, bortset fra materiale, der er mærket som fortroligt, vil kunne beses i Oftels informationsafdeling (Research and Intelligence Unit).